Moaposetoloi Petere o re naya mabaka: “Bopelotelele jwa Modimo bo ne bo letile mo malatsing a ga Noa, fa araka e ne e sa ntse e agiwa, e mo go yone batho ba le mmalwa, e leng, meya e le robedi, ba neng ba rwalwa ka pabalesego go ralala metsi.” (1 Pet. 3:20) Ee, fa Modimo a ne a tlhalosa se a ikaeletseng go se dira mo dingwageng di le 120, go ne go sa ntse go na le dilo tse dingwe tse di neng di tshwanetse go dirwa pele. Dingwaga di ka nna 20 moragonyana, Noa le mosadi wa gagwe ba ne ba simolola go tshola bana. (Gen. 5:32; 7:6) Barwa ba bone ba bararo ba ne ba gola, ba nyala mme lelapa la gola go nna “meya e le robedi.” Go tswa foo, ba ne ba tshwanelwa ke go aga araka, e e neng e tla nna namane e tona ya tiro gonne e ne e le mogobagoba wa kago fa lelapa la ga Noa lone le ne le le lennye. Ee, go nna pelotelele ga Modimo ka dingwaga di le 120 go ne ga thusa gore dilo tseo di fitlhelelwe le gore matshelo a bolokiwe mme batho ba le robedi ba ba ikanyegang ba ‘rwalwe ka pabalesego go ralala metsi.’